মেসি কাণ্ডে টিকিটের টাকা ফেরত প্রক্রিয়া শুরু, আদালতের দ্বারস্থ পুলিশ

কলকাতা: মেসি কাণ্ডে (Messi Event Chaos) টিকিটের টাকা ফেরত দেওয়ার প্রক্রিয়া শুরু হল। টাকা ফেরতের আইনি প্রক্রিয়ার জন্য আদালতের দ্বারস্থ হচ্ছে পুলিশ। তদন্তে উঠে এসেছে, টিকিট বিক্রি করে প্রায় ১৯ কোটি টাকা তোলা হয়েছিল বলে অভিযোগ। জোমাটো (Zomato) কর্তাদের জিজ্ঞাসাবাদ করে এই তথ্য পেয়েছে পুলিশ।

ইতিমধ্যেই মেসিকে কলকাতা তথা ভারতে আনার মূল উদ্যোক্তা শতদ্রু দত্তর অ্যাকাউন্ট থেকে ২২ কোটি টাকা ফ্রিজ করা হয়েছে। ঘটনার দিন যুবভারতীতে উপস্থিত থাকা একাধিক দর্শকের বয়ান রেকর্ড করা হয়েছে। আরও বেশ কয়েকজন দর্শকের বয়ান নেওয়া হবে বলে পুলিশ সূত্রে খবর। উল্লেখ্য, ১৩ ডিসেম্বর সল্টলেকের যুবভারতী স্টেডিয়ামে মেসির অনুষ্ঠানে বিশৃঙ্খলার পর বিমানবন্দর থেকে গ্রেফতার করা হয় শতদ্রু দত্তকে।

আরও পড়ুন: শাহি বৈঠকের পর সক্রিয় দিলীপ ঘোষ, আজ রাজ্য বিজেপি সভাপতি শমীকের সঙ্গে বৈঠক

ঘটনার পর সাংবাদিক বৈঠকে রাজ্য পুলিশের ডিজি রাজীব কুমার জানান, “সরকার কমিটি গঠন করেছে। আয়োজকদের লিখিত জবাব দিতে বলা হয়েছে। টিকিটের টাকা ফেরত দিতেই হবে, না হলে আইনি ব্যবস্থা নেওয়া হবে। মেসিকে দেখতে না পেয়ে মানুষের ক্ষোভ স্বাভাবিক। প্রধান আয়োজককে আটক করা হয়েছে, কাউকে ছাড়া হবে না।” অন্যদিকে ডিজি জাভেদ শামিম বলেন, “কারা দোষী, তা তদন্ত শেষ না হওয়া পর্যন্ত বলা সম্ভব নয়। যাঁরা প্রতারিত ও ক্ষুব্ধ, তাঁদের বিষয়টি গুরুত্ব দিয়ে দেখা হচ্ছে।”

মেসিভক্তদের অভিযোগ, নিরাপত্তারক্ষী, পুলিশ, মন্ত্রী ও ভিভিআইপি-দের ভিড়ের কারণে গ্যালারি থেকে মেসিকে ঠিকভাবে দেখাই যায়নি। হাজার হাজার টাকা খরচ করেও স্বপ্নের ফুটবলারকে না দেখতে পেয়ে ক্ষোভে ফেটে পড়েন অনেকে। এক দর্শকের কথায়, “১১ হাজার ৮০০ টাকা দিয়ে দু’টো টিকিট কেটেছিলাম। সাধারণ মানুষ কিছুই দেখতে পায়নি। আমাদের সঙ্গে ফ্রড হয়েছে।”

পুলিশ আরও জানিয়েছে, অন্য তিনটি রাজ্যে মেসির অনুষ্ঠানে ক্রীড়া ইভেন্ট ম্যানেজমেন্ট কোম্পানি যুক্ত থাকলেও, কলকাতায় কেন সেই দায়িত্ব কোনও পেশাদার সংস্থাকে দেওয়া হয়নি—তা নিয়েও তদন্তে প্রশ্ন উঠছে।